龔彦承觀軒
作者：呂本中
朝代：宋

paragraphs: 愛山不能歸，常恐山怪責。
終歲在行役，感動頭已白。
高秋强僮僕，路過龔掾宅。
蒙君開南軒，除我眼界窄。
白波遶青嶂，彷彿見顔色。
江上飛來峰，却立對君側。
蕭蕭蒲葦叢，不受塵土隔。
知君有奇趣，笑我常偪仄。
人生無窮已，得一乃願百。
牀頭貯美酒，窗下著好客。
請公但黙然，歲晚當有獲。